Reede pärastlõunal toimetasid politseinikud Paide Säästumarketi eest ära lapse, kes oli mitu päeva poe ees möödujatelt raha küsinud.
Kuma.fm kirjutab, et paljasjalgse poisikese vastu hakkasid möödujad huvi tundma siis, kui too oli juba mitu päeva kaupluse ees inimesi tülitanud ja neilt raha küsinud.
Poiss selgitas, et tahtis osta limonaadi, nätsu ja mullitajat. Päev varem oli poiss mänguväljakul seal olijatele öelnud, et tema ema on jaanipäevani Soomes tööl ja ta on üksi.
Paide sotsiaaltöökeskuse lastekaitsespetsialist Irene Virkoja ütles, et politseisse tuli eelkooliealisele poisile järele vanaisa. Vanaisa selgitas, et poisi ema on tõesti Soomes tööl ja seni hoolitseb lapse eest tema. (JT)